钦定古今图书集成/明伦汇编/官常典/第585卷 > 《河阳节度使谢上表》前人
## 钦定古今图书集成/明伦汇编/官常典/第585卷 > 《河阳节度使谢上表》前人

臣某言：“伏奉前月二十七日诏旨，授臣朝议郎、使持
节怀州诸军事守怀州刺史、御史大夫充河阳三城
怀州节度使。”宠任非常，怔营失次，已再奉表陈谢讫。
臣某器质庸懦，材能驽下。文词小技，不足饰身；军旅
大权，未尝措意。顷者叨居近密，亲事圣明，选擢皆出
于宸衷，遭逢似协于昌运。进每忧国，退常乐天。曾不
知操舟者忌臣及津，执辔者畏臣先路。虽皎皎下烛，
见一心之无瑕；而营营谤兴，扇十手以相指。去秋方
半，已出严扃；今夏正中，又离禁掖。伏惟睿圣文武皇
帝陛下恩深君父，德厚乾坤。悯弃席之恩，轸遗簪之
念。微臣自临关辅，恭守章程。中宫办而改成，幸人安
而事集。既无罪悔，亦望归还。岂意便莅疆场，超授𫓧
钺。再麾飘飖而出守，十乘隐辚以启行。荷委寄而诚
深，若离违之稍远。就日积恋，瞻天靡遑，拂儒冠以自
惊，对朝服而增叹，以今月十四日到本镇上讫。伏以
“郡称河内，山倚太行，古为雄藩，今号要地。但缘疮痍
未复，杼轴已空，力欲辑绥，曷由振举。谨当拊循羸卒，
字育疲甿。横征擅赋”，誓不为峻法严科，议不用与之
休息，使得便安。以此执心，期于报德。前临河渎，羡朝
宗而指期；仰观众星，俟拱辰而何日？所守有限，不获
指阙辞让。无任感激攀恋涕咽之至。